El govern de Gandia obri la porta a la construcció d'una residència de la tercera edat i centre de dia per a majors al Grau
31 octubre 2017

## El govern de Gandia obri la porta a la construcció d'una residència de la tercera edat i centre de dia per a majors al Grau31 octubre 2017Última actualització: 14 juliol 2025

![](../gestion/img/elgobiernodegandiaabrelapuerta.jpg)  
  

**· El canvi d'usos d'una parcel·la de 7.000 metres quadrats al sector de les Foies possibilitaria la instal·lació de la infraestructura · Ja hi ha una proposta d'una mercantil que preveu una inversió de 5 milions d'euros i la creació d'uns 50 llocs de treball directes · La iniciativa donaria servei a 200 persones en la modalitat de residència i a altres 50 en règim de centre de dia**

El president de la Junta de Districte del Grau, Miguel Ángel Picornell i el coordinador general d'Urbanisme, Vicent Mascarell, han comparegut aquest matí per informar que la Junta de Govern de l'Ajuntament de Gandia va aprovar ahir l'ampliació d'usos d'una parcel·la de prop de 7.000 metres quadrats situada al sector de Les Foies al costat del camp de futbol del Fort Llopis.

Tal com ha informat **Vicent Mascarell,** el canvi possibilitaria la instal·lació d'una Residència de Majors i Centre de Dia en el Grau. "_Estem estudiant de manera seriosa la posada en marxa d'un procés obert que permeta mercantils similars presentar les seues propostes. Es tractaria d'una concessió pública de gestió privada i ara començarem l'estudi de la idoneïtat urbanística, arquitectònica i social. A més, sol·licitarem que la posada en marxa del centre no es realitze si almenys la meitat de places no són públiques_".

"_Hem rebut una proposta per registre d'entrada que compta amb una inversió prevista de més de 5 milions d'euros, que donaria servei a 200 persones en la modalitat de residència i a altres 50 en règim de centre de dia, sempre segons l'estudi presentat per l'empresa que també parla de la creació d'un mínim d'uns 50 llocs de treball directes_" va declarar el coordinador general d'Urbanisme.

En qualsevol cas, la voluntat del govern és facilitar aquest tipus d'instal·lacions donat l'augment d'edat progressiu de la població en el seu conjunt i l'escassetat de places d'aquest tipus al municipi i la comarca de la Safor.

Per la seua banda, Miguel Ángel Picornell, va declarar que "_és una qüestió que ja hem presentat a la Junta de Districte i que va ser acceptada pels seus integrants per unanimitat. La crisi econòmica ha provocat que les administracions no disposem de fons per realitzar aquest tipus d'intervencions i aquesta classe d'inversions el possibiliten. Ara posem en marxa tot el procés administratiu per activar un concurs públic on podrien participar aquesta i altres empreses. No estem sobrats ni en places de residència de dia ni de residències de la tercera edat i les que tenim són privades i estan totalment saturades. És una bona iniciativa_".